Captain America: Brave New World
Juoni

Thaddeus Rossista tulee Yhdysvaltain uusi presidentti. Viisi kuukautta vaalien jälkeen, hän lähettää Sam Wilsonin ja Joaquín Torresin—uuden Kapteeni Amerikan ja uuden Haukan—Oaxacaan, Meksikoon, estämään palkkasoturiryhmä SERPENTiä ja sen johtajaa Seth Voelkeria / Sidewinderia myymästä eteenpäin hallitukselta varastettua arvotavaraa. He saavat arvotavarasäiliön takaisin ja pidättävät suurimman osan SERPENTin jäsenistä, mutta Sidewinder pääsee pakoon. Torres on innoissaan siitä, että on Haukka, vaikka Wilson on vastahakoisempi Torresin osallistumisesta tehtäviin, koska heillä ei ole supersotilasseerumia kuten Wilsonin edeltäjällä, Steve Rogersilla.
Ross kutsuu Wilsonin ja Torresin maailman johtajien kokoukseen Valkoiseen taloon. Wilson hyväksyy kutsun sillä ehdolla, että Isaiah Bradley saisi myös kutsun. Ross pyytää myös, että hän ja Wilson perustaisivat yhdessä Kostajat uudelleen, vaikka Rossilla ja Wilsonilla oli aiemmin ollut erimielisyyksiä Kostajien toiminnasta Sokovian sopimuksen vuoksi. Kokouksessa Ross paljastaa, että ”Celestiaalisaarelta”, joka oli muodostunut celestiaali Tiamutin noustessa Intian valtamerestä, oli löydetty aivan uudenlaista metallia nimeltä adamantium. SERPENTiltä takaisin saatu säiliö oli sisältänyt ensimmäisiä jalostettuja näytteitä adamantiumista. Ross halusi myös luoda sopimuksen, jonka kautta adamantiumia jaettaisiin tasavertaisesti kaikille valtioille. Mutta hänen puheensa aikana, salissa alkaa soida DeWayne Blackwellin laulu ”Mr. Blue”, jonka aikana useat miehet sekä Bradley alkavat yhtäkkiä ampua Rossia kohti. Rossin turvallisuusneuvonantaja Ruth Bat-Seraph pidättää heidät, mutta kukaan ampujista ei muista yhtään mitään.
Ross antaa täydet valtuudet tutkinnasta Bat-Seraphille, mutta Wilson ja Torres päättävät tutkia asiaa itsekseen. Sidewinder hyökkää Wilsonin kimppuun, mutta Wilsonin onnistuu pidättää hänet, ja Torres jäljittää Sidewinderin viimeisimmän puheluun tukikohtaan Leiri Echo 1. Samaan aikaan, Ross yrittää käynnistää uudelleen neuvottelut maailman johtajien kanssa, mutta Japanin pääministeri Ozaki väitti saaneensa selville, että Ross itse olisi palkannut SERPENTin varastamaan adamantiumin. Lopulta Ross tajuaa, että kaiken takana oli tohtori Samuel Sterns, joka oli saanut itselleen yli-inhimillisen älykkyyden saatuaan aivoihinsa Bruce Bannerin verta silloin, kun Kuvotukseksi muuttunut Emil Blonsky oli aikoinaan riehunut Harlemissa. Ross oli aikoinaan vierittänyt syyn tapahtumista Sternsin niskoille, vanginnut hänet Leiriin Echo 1, ja luvannut vapauttaa hänet, jos Sterns kehittäisi Rossille aseita ja teknologiaa sekä auttaisi Rossia tulemaan presidentiksi. Wilson ja Torres löytävät laboratoriosellin ja sieltä itse Sternsin, joka oli käyttänyt älypuhelimiin lähetettyjä valoja ja ”Mr. Blue” -laulua ihmisten aivopesemiseen sekä CIA:n rahoja SERPENTin palkkaamiseen Rossin ja Ozakin välien kärjistämiseksi. Hän aivopesee myös tukikohdan sotilaat pidättelemään Wilsonia ja Torresia, samalla kun pakenee.
Sternsin aivopesemän kersantin tapettua kaikki aivopestyt ampujat, paitsi Bradleyn, Bat-Seraph päättää auttaa Wilsonia ja Torresia Sternsin pysäyttämisessä. He käyvät Wilsonin ja Torresin ystävän, Navy SEAL-komentaja Dennis Dunphyn, johtamassa tukikohdassa kuulustelemassa Sidewinderia, jonka puheista Wilson päättelee Sternsin aikovan tuhota Rossin maineen kostoksi vapautuslupauksen pettämisestä. Wilson, Torres ja Bat-Seraph suuntaavat Celestiaalisaarelle, missä Ross henkilökohtaisesti johti Yhdysvaltain joukkoja valtaaman adamantiumia ennen Japanin joukkoja. Lopulta Ross tunnustaa Wilsonille Sternsin kehittäneen hänelle lääkkeen sydänsairauteensa, ja rikkoneen lupauksensa Sternsin vapauttamisesta, koska pelkäsi kuolevansa ilman lääkkeitä ennen kuin ehtisi hyvittää vanhat virheensä ja tehdä sovinnon tyttärensä Bettyn kanssa. Sterns aivopesee kaksi yhdysvaltalaista lentäjää hyökkäämään Japanin laivaston kimppuun. Wilson ja Torres onnistuvat pysäyttämään lentäjät ja vakuuttamaan japanilaiset laskemaan aseensa, mutta Torres haavoittuu taistelussa vakavasti.
Dunphy saa selville, että Rossin lääkkeissä oli gammasäteilyä, mutta Sterns tappaa hänet ennen kuin tämä ehtii kertoa Wilsonille. Torresin ollessa sairaalassa, kongressin edustajaksi pyrkivä Bucky Barnes lohduttaa Wilsonia ja vakuuttaa, ettei tämä tarvitse seerumia ollakseen Kapteeni Amerikan tittelin arvoinen. Tämän jälkeen Sterns antautuu Wilsonille, mutta vuotaa sitä ennen Rossin tiedotustilaisuuden aikana totuuden Rossista uutisiin. Järkyttynyt Ross menettää itsehillintänsä, muuttuu lääkkeiden vaikutuksesta Punaiseksi Hulkiksi, ja tuhoaa osan Valkoisesta talosta. Wilson käy häntä vastaan taistelun, joka uuvuttaa heidät molemmat. Lopulta hän yrittää puhua Rossille, muistuttaen kuinka Rossilla oli aikoinaan tapana käydä Bettyn kanssa katsomassa kirsikkapuita. Ross rauhoittuu ja palautuu normaaliksi. Bradley vapautetaan syytteistä, kun taas Ross eroaa presidentin virasta ja antautuu vangittavaksi Lautalle, missä Wilson ja Betty vierailevat hänen sellissään. Maailman johtajat ratifioivat ”Ozakin-Rossin sopimuksen” adamantiumin jakamiseksi, kun taas Wilson pyytää Torresia auttamaan Kostajien uudelleenperustamisessa.
Lopputekstien jälkeen näytetyssä kohtauksessa, Wilson vierailee Lautalla myös Sternsin sellissä, missä Sterns varoittaa häntä muiden maailmojen lähestyvästä hyökkäyksestä.